**Şi dacă...?**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Şi dacă...?

În urma toamnei, foşnet lung,

mirosuri grele de tanin,

cărări de frunze arămii,

un drum nostalgic şi blajin,

singurătate, goliciune,

cu brumă ce-n cădere-ngheaţă

şi razele de soare reci,

oprindu-se în ceaţă.

Pe verdele brumat al toamnei,

o frunză-n absolut căzută,

suflarea unui val de vânt

face mişcarea nevăzută,

cu lung suspin ce lăcrămează

în urma toamnei care pleacă,

dar mă întreb, de n-ar pleca,

de n-ar pleca şi dacă...?